ส่วนที่ 1

ข้อมูลสรุป (Executive Summary)

บริษัท โซลาร์ตรอน จำกัด (มหาชน) จดทะเบียนจัดตั้งขึ้นเมื่อวันที่ 12 พฤศจิกายน 2529
ด้วยทุนจดทะเบียน แรกเริ่ม 2 ล้านบาท เพื่อประกอบธุรกิจสำรวจ
ออกแบบและติดตั้งระบบการผลิตไฟฟ้าจากพลังงานแสงอาทิตย์
โดยระบบที่บริษัทให้บริการประกอบด้วย (1) ระบบสูบน้ำจากพลังงานแสงอาทิตย์ (2)
ระบบประจุแบตเตอรี่พลังงานแสงอาทิตย์ (3)
ระบบผลิตไฟฟ้าจากแผงเซลล์แสงอาทิตย์บนหลังคาเพื่อจำหน่าย (4)
ระบบไฟฟ้าพลังงานแสงอาทิตย์เพื่อบ้านพักอาศัย (5)
ระบบไฟฟ้าแสงสว่างสาธารณะพลังงานแสงอาทิตย์ (6)
ระบบไฟฟ้าพลังงานแสงอาทิตย์เพื่อใช้ในระบบสื่อสารโทรคมนาคม (7)
ระบบผลิตไฟฟ้าพลังงานแสงอาทิตย์แบบผสมผสานแหล่งพลังงาน
ในปัจจุบันบริษัทขยายธุรกิจโดยการสร้างศูนย์เทคโนโลยีโซลาร์ตรอน ซึ่งประกอบด้วย ศูนย์ฝึกอบรม
ศูนย์สาธิตระบบพลังงานแสงอาทิตย์ สวนพลังงานสะอาด
และโรงงานผลิตแผงเซลล์แสงอาทิตย์ชนิดผลึกซิลิกอน ซึ่งเริ่มดำเนินการผลิตในเดือนเมษายน 2547
มีกำลังการผลิตประมาณ 30 เมกะวัตต์ต่อปี

สำหรับผลการดำเนินงานของบริษัทในช่วงที่ผ่านมา รายได้รวมของบริษัทในปี 2545, 2546, และปี
2547 มีจำนวนเท่ากับ 195.28, 130.72 และ 1,063.76 ล้านบาทตามลำดับ
รายได้ส่วนใหญ่มาจากการรับติดตั้งระบบพลังงานแสงอาทิตย์ให้กับหน่วยราชการ
ทั้งหน่วยราชการกลางและราชการท้องถิ่น บริษัทมีกำไรสุทธิในปี 2545, 2546 และปี 2547
เท่ากับ 7.97, 4.86 และ 135.52 ล้านบาท ตามลำดับ โดยสินทรัพย์รวมของบริษัท ณ 31
ธันวาคม 2545, 2546 , 2547 ขยายตัวเพิ่มขึ้นต่อเนื่องเท่ากับ 73.84, 169.08 และ
1,067.11 ล้านบาท หนี้สินรวมของบริษัท เท่ากับ 43.60, 123.98 และ 688.78 ล้านบาท
ตามลำดับ และส่วนของผู้ถือหุ้นเท่ากับ 30.24, 45.11, และ 378.33 ตามลำดับ
โดยบริษัทมีกำไรสะสมในปี 2546 และ ปี 2547 เท่ากับ 13.46 และ 136.68 ล้านบาท
ตามลำดับ บริษัทมีการจ่ายเงินปันผลสำหรับกำไรสะสม ณ วันที่ 31 ธันวาคม 2546 เท่ากับ 12.31
ล้านบาทหรือคิดเป็นเงินปันผลจ่าย 41.01 บาทต่อหุ้น

ในเดือนพฤษภาคม 2547
บริษัทชนะการประกวดราคาในโครงการติดตั้งระบบการผลิตไฟฟ้าด้วยพลังงานแสงอาทิตย์สำหรับครัวเรือนชนบทที่ห่างไกล
(โครงการโซลาร์โฮม) ซึ่งเป็นโครงการของกระทรวงมหาดไทย จำนวน 2 กลุ่มงาน
โดยมีจำนวนระบบที่ต้องติดตั้ง 54,400 ระบบ มูลค่า 1,360 ล้านบาท
นอกจากนั้นบริษัทยังเป็นผู้จัดจำหน่ายแผงเซลล์แสงอาทิตย์ให้กับผู้ชนะการประกวดราคาในกลุ่มงานอื่นๆ
เป็นจำนวนรวมทั้งสิ้น 76,834 แผง ซึ่งบริษัททยอยรับรู้รายได้ตั้งแต่ไตรมาสที่ 2 ปี 2547
จนถึงไตรมาสที่ 4 ปี 2548 (รายละเอียดในงานระหว่างส่งมอบ ส่วนที่ 2 หน้า 40)

ปัจจุบันบริษัทมีทุนจดทะเบียนจำนวน 300 ล้านบาท แบ่งออกเป็นหุ้นสามัญจำนวน 300 ล้านหุ้น
มูลค่าที่ตราไว้หุ้นละ 1 บาท เป็นทุนที่ชำระแล้ว 240 ล้านบาท การเสนอขายหุ้นสามัญ ในวันที่ 22
–23 มีนาคม 2548 บริษัทได้ทำการเสนอขายหุ้นสามัญของบริษัทต่อประชาชน จำนวน 80 ล้านหุ้น
ประกอบด้วย หุ้นสามัญเพิ่มทุนจำนวน 60 ล้านหุ้น และหุ้นสามัญที่เสนอขายโดยผู้ถือหุ้นเดิมจำนวน 20
ล้านหุ้น แบ่งเป็นหุ้นสามัญเดิมจากบริษัท โบนันซ่า รีสอร์ท โฮเต็ล จำกัด จำนวน 10 ล้านหุ้น,
จากบริษัท ทองหล่อ โฮลดิ้ง จำกัด จำนวน 4 ล้านหุ้น, จากบริษัท ดวงแก้ว เชียงใหม่ จำกัด
จำนวน 2.5 ล้านหุ้น, จากบริษัท วอระชา โฮลดิ้ง จำกัด จำนวน 2 ล้านหุ้น และจากบริษัท
ดาทรอนไทย จำกัด จำนวน 1.5 ล้านหุ้น รวมจำนวนหุ้นสามัญที่เสนอขายต่อประชาชนทั้งสิ้น 80
ล้านหุ้น คิดเป็นร้อยละ 26.67 ของทุนชำระแล้วหลังการเสนอขายในครั้งนี้
โดยมีราคาเสนอขายหุ้นละ 8.00 บาท
และบริษัทจะดำเนินการให้หุ้นสามัญของบริษัทเข้าเป็นหลักทรัพย์จดทะเบียนในตลาดหลักทรัพย์แห่งประเทศไทย
โดยเงินที่ได้จากการเสนอขายในครั้งนี้จำนวนหลังหักค่าใช้จ่ายจำนวนประมาณ 460 ล้านบาท
จะใช้ลงทุนก่อสร้างและซื้อเครื่องจักรเพื่อการผลิตเซลล์แสงอาทิตย์จากผลึกซิลิคอนเป็นโรงงานแรกในประเทศไทย
(รายละเอียดในโครงการในอนาคต ส่วนที่ 2 หน้า 46)

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)